સૌથી પહેલાં તમારે કેટલી જોડ લઈ જવાં છે એ નક્કી કરો જેમ કે ૨૧ જોડ, ૫૧ જોડ કે ૧૦૧ જોડ. એમાં પણ કેટલાં કૅઝ્યુઅલ અને કેટલાં ફૉર્મલ, કેટલાં ઇન્ડિયન વેઅર અને કેટલાં વેસ્ટર્ન વેઅર, કેટલી સાડી લેવી છે એ નક્કી કરવું. સૌથી પહેલાં ડ્રેસની વાત કરીએ. તમે ડ્રેસમાં પણ અલગ-અલગ રીતે લઈ શકો, જેમ કે ચાર કે પાંચ સેમી-ફૉર્મલ કુરતી અને એની સાથે લેગિંગ્સ કે પલાઝો કે સિગાર પૅન્ટ. તમારી બૉડી-ટાઇપને આધારે લેગિંગ્સ, સિગાર પૅન્ટ કે પલાઝોની પસંદગી કરવી. ત્યાર બાદ બે કે ત્રણ ફુલ લેન્ગ્થ કલીદાર અને બે કે ત્રણ સૂટપીસ જે તમે લગ્ન બાદ પણ સિવડાવી શકો. જો તમે સાડી પહેરવાનાં શોખીન હો તો એવી પાંચ યુનિક સાડી લેવી જે ક્યારે પણ આઉટ ઑફ ફૅશન ન થાય જેમ કે બાંધણી, પટોળું, કાંજીવરમ અને બે ફૅન્સી સાડી જેમાં એક ગોલ્ડન કલરની અને એક બ્લૅક કલરની. પાંચ જ સાડીનું વેરિએશન તમે બધી જાતનાં ફંક્શનમાં પહેરી શકશો. ધ્યાનમાં રાખવા જેવી ખાસ વાત એ છે કે બધી જ સાડીનાં બ્લાઉઝ એકસાથે ન કરાવવાં. જો લગ્ન પછી શરીર થોડું પણ વધશે તો બ્લાઉઝ નહીં થાય. એટલે જેમ-જેમ સાડી પહેરવાનો વારો આવે તેમ-તેમ બ્લાઉઝ કરાવવાં. વેસ્ટર્ન વેઅર માટે એક કે બે ક્લાસિક ડેનિમ લેવાં. એના પર પહેરવા ૬ કે ૮ ટૉપ લેવાં, જેમાં હિપ લેન્ગ્થની કુરતી પણ હોય અને એસિમેટ્રિક કટવાળાં સિન્થેટિક ટૉપ પણ હોય. મોટા ભાગની યુવતીઓ લગ્ન પછી પણ કામ કરતી હોય છે એટલે ફૉર્મલ ટૉપ લેવાનું ન ભૂલવું. સાથે-સાથે એક બ્લૅક ક્લાસિક ડ્રેસ પણ લેવો જેથી એ ડ્રેસ તમે પાર્ટીવેઅર તરીકે પહેરી શકો.